Magnus Carlsen er dermed historiens beste sjakkspiller. Med en rating på 2857,4 har han passert Kasparovs gamle rekord fra 1999.

– Dette er helt fantastisk, nesten uvirkelig, sier manager Espen Agdestein til NRK.no.

Magnus Carlsen er nå verdens beste sjakkspiller. Foto: Andre Penner / Ap

Seieren tirsdag betyr at Carlsen har slått Kasparovs gamle liverekord. Det er imidlertid en uoffisiell liste.

For nordmannen er det den offisielle listen som legges frem 1. januar som virkelig betyr noe. Også her er det Garry Kasparov som har rekorden, også satt i 1999.

– Det ligger han godt an til nå, og han ligger også bra an til å vinne turneringen.

– Ingen sjampanjefeiring

22 år gamle Carlsens rating hos Det internasjonale sjakkforbundet har steget underveis i den pågående sjakkturneringen London Chess Classic.

Tirsdag nådde Carlsen et nytt mål etter partiet mot Gawain Jones. Carlsen ble utropt til vinner etter rundt tre timers spill.

– Jeg prøvde å få en solid posisjon fra start og følte jeg hadde god kontroll på partiet, sa Magnus Carlsen på en pressekonferanse etter partiet, ifølge VG.

Magnus Carlsen spiller turnering i London. Foto: Nyhetsspiller

– Jeg var trygg på at han skulle spille på sitt normale nivå. Og det holder mot Jones, sier Agdestein.

Onsdag er det hviledag for Magnus Carlsen, den bruker han til å forberede seg på neste parti, forteller manageren, som drar til London i morgen.

– Han åpner nok ikke sjampanjen, han er litt kjedelig sånn, forteller Agdestein.

– En milepæl

– Dette er en milepæl, sier Dag Danielsen, tidligere generalsekretær i Norges Sjakkforbund og sjakkprofil som har fulgt Carlsen i en årrekke.

– Magnus Carlsen har en underforliggende sjakkforståelse som kanskje ingen andre har hatt før ham. Det er en gudegitt gave, forteller han til NRK.no.

– Han blir jo ofte omtalt som «sjakkens Mozart», legger han til.

Et av de store målene

Den norske sjakkspilleren kan fremdeles stige på ratingen. Det gjenstår fremdeles flere runder i London-turneringen, som avsluttes 10 desember.

– Det har vært et av de store målene lenge. Jeg synes også det betyr noe at jeg er såpass langt foran de andre på ratingen. Da gir jeg et budskap om hvem som styrer showet, sa Carlsen selv før han reiste til turneringen i London.